Gandia acollirà la III Trobada Estatal de Governs Locals i Cooperació Internacional al Desenvolupament
06 maig 2025

## Gandia acollirà la III Trobada Estatal de Governs Locals i Cooperació Internacional al Desenvolupament06 maig 2025Última actualització: 06 maig 2025

![](../gestion/img/570880686ea4c5498b73cf324ee00ac89ab004032c8c92bb246570f064b06e98.jpg)  
  

Gandia serà seu de la III Trobada Estatal de Governs Locals i Cooperació Internacional al Desenvolupament, que se celebrarà els dies 27 i 28 de maig, organitzada per la Confederació de Fons de Cooperació i Solidaritat (CONFOCOS) i el Fons Valencià per la Solidaritat, amb el suport de la Secretaria d'Estat de Cooperació Internacional (SECI), a través de la Direcció General de Polítiques de Desenvolupament Sostenible (DGPOLDES) i l'Agència Espanyola de Cooperació Internacional per al Desenvolupament (AECID), del Ministeri d'Afers Exteriors, Unió Europea i Cooperació del Govern d'Espanya.

A més, aquesta III Trobada compta amb la col·laboració de la Federació Espanyola de Municipis i Províncies (FEMP), la Federació Valenciana de Municipis i Províncies (FVMP), la Direcció General d'Inclusió i Cooperació al Desenvolupament de la Vicepresidència Primera i Conselleria de Serveis Socials, Igualtat i Habitatge de la Generalitat Valenciana; la Diputació de València i l'Ajuntament de Gandia.

  

L'alcalde de Gandia, **José Manuel Prieto**, ha rebut la delegació del Fons Valencià de Solidaritat i ha mantingut una trobada amb Xelo Angulo, presidenta de l'Entitat i tinenta d'alcalde de Xàtiva, i amb Liduvina Gil, tinenta d'alcalde i regidora de Cooperació Internacional de l'Ajuntament de Gandia.

La màxima autoritat municipal ha indicat que per a Gandia “_És un honor acollir aquesta trobada, que reunirà representants dels més de 1.100 governs locals que integren els 9 fons territorials membres de la Confederació. Així, la nostra ciutat es convertirà durant aquests dies en l'epicentre de la cooperació municipalista espanyola i en el centre del debat estatal sobre cooperació internacional descentralitzada_”.

Prieto també ha destacat que Gandia forma part del Fons Valencià per la Solidaritat des de fa 25 anys. Per això, que se celebre aquesta trobada estatal és també una manera de reconéixer “_el nostre compromís amb la solidaritat_”.

Per la seua part, **Xelo Angulo** ha agraït a l'Ajuntament de Gandia la seua implicació amb la cooperació internacional i per acollir la III Trobada Estatal de Governs Locals i Cooperació Internacional al Desenvolupament, i ha reconegut el seu _“gran compromís amb les persones, amb la solidaritat_”.

Angulo ha explicat que el Fons Valencià està format per més de 140 ajuntaments i mancomunitats del territori valencià, units per a “c_ontribuir a fer un món internacional un poc millor_”, a través de projectes de cooperació, educació per a la ciutadania global i voluntariat tècnic. Ha destacat el valor de l'esdeveniment com un espai de trobada de la cooperació municipalista descentralitzada espanyola.

La presidenta del Fons ha remarcat la importància que Gandia es convertisca en seu de la trobada promoguda per la Confederació Espanyola de Fons de Cooperació, integrada per nou fons territorials i més de 1.100 entitats locals, que representen milers de ciutadans implicats en transformar la realitat global des de l'àmbit local, i ha convidat tots els municipis a participar-hi.

  

Finalment, **Liduvina Gil** ha incidit en que acollir aquest acte converteix Gandia en “l_'epicentre de la cooperació municipalista espanyola_”.

La regidora ha recordat que Gandia compta amb una trajectòria consolidada en cooperació internacional, sent una de les pioneres a establir una regidoria específica en aquesta àrea i formant part del Fons Valencià des de fa 25 anys. Durant aquest temps, ha participat activament en projectes de desenvolupament i educació per a la ciutadania global, com “_Ser dona al Sud_”, el programa de voluntariat “_Especialista Municipal Voluntari_” i el recent projecte d'apoderament de dones autoritats locals a l'Equador.

“_Gandia sempre ha sigut, és i serà una ciutat solidària, amable, humanitària i acollidora_”, ha conclòs.

  

  

**III Trobada Estatal de Governs Locals i Cooperació Internacional al Desenvolupament**

Gandia prén el relleu en el mes de maig de les ciutats de Lugo i Còrdova, seus de les edicions anteriors de la Trobada Estatal de Governs Locals i Cooperació Internacional al Desenvolupament. D'aquesta manera, la capital de la comarca de la Safor es convertirà en un espai de debat, diàleg, treball i reflexió sobre la cooperació internacional descentralitzada municipalista.

Estan cridats a participar a Gandia tots els governs locals de l'Estat espanyol (ajuntaments, mancomunitats i diputacions), entre els quals es troben les més de 1.100 entitats locals que formen part dels diferents fons de cooperació i solidaritat que conformen la Confederació de Fons de Cooperació i Solidaritat (CONFOCOS). Les entitats que conformen CONFOCOS destaquen per la seua pluralitat política, territorial i de mida poblacional i coincideixen en el seu interés per aconseguir un món més just i igualitari basat en la cooperació internacional impulsada des de l'àmbit local i en l'assoliment dels Objectius de Desenvolupament Sostenible (ODS) propugnats per les Nacions Unides.

  

**Plenàries**

Els continguts de la III Trobada estan englobats en les diferents plenàries:

**27 de maig (Palau Ducal):**

*   Obertura institucional.
    
*   Plenària 1: Cooperació descentralitzada (diàleg multinivell).
    

**28 de maig (Casa de Cultura Marqués de González de Quirós):**

*   Plenària 2: El paper de la cooperació local en el nou context internacional.
    
*   Plenària 3: Contribució des del municipalisme a l'Ajuda Oficial al Desenvolupament.
    
*   Plenària 4: El nou Reial decret de Subvencions i el seu impacte en la cooperació municipalista: oportunitats i desafiaments.
    
*   Plenària 5: Cooperació feminista. Participació i lideratge de les dones en el desenvolupament local.
    
*   Cloenda institucional.
    

El programa complet de la III Trobada està disponible en [www.encuentroestatal.org](http://www.encuentroestatal.org/)

  

**Inscripcions obertes fins al 22 de maig**

Les inscripcions per a l'assistència a la III Trobada Estatal de Governs Locals i Cooperació Internacional al Desenvolupament romandràn obertes fins al 22 de maig o fins que es complete l'aforament, per a alcaldes i alcaldesses, regidors i regidores d'ajuntaments, presidents i presidentes, consellers i conselleres de mancomunitats, diputats i diputades provincials i personal tècnic local especialitzat en cooperació, solidaritat, Agenda 2030 o serveis socials, mitjançant la inscripció a la web oficial: [www.encuentroestatal.org](http://www.encuentroestatal.org/)

**Fons Valencià per la Solidaritat**

El Fons Valencià per la Solidaritat és l'associació d'ajuntaments i mancomunitats de la Comunitat Valenciana que, des de la pluralitat política, territorial i poblacional, suma esforços i recursos de les entitats locals membres per a executar projectes de cooperació internacional descentralitzada municipalista en poblacions de països empobrits, d'acció humanitària en països en situació d'emergència i d'educació per al desenvolupament i la ciutadania global en les localitats sòcies del Fons a la Comunitat. Actualment, formen part del Fons Valencià per la Solidaritat 153 entitats locals sòcies (145 ajuntaments i 8 mancomunitats).  

El Fons Valencià és un agent únic de cooperació a la Comunitat Valenciana, ja que facilita i complementa la realització de polítiques de cooperació internacional municipalista directa als ajuntaments mitjançant un equip tècnic especialitzat, i amb múltiples beneficis. Els ajuntaments -independentment de la seua mida poblacional- executen mitjançant el Fons Valencià projectes de gran impacte -seguint tot el cicle de vida del projecte i de manera participativa- que de manera individual no seria possible realitzar. D'altra banda, els ajuntaments i les mancomunitats només tenen possibilitat de dur a terme la modalitat de cooperació tècnica a través del Fons, ja que és l'única entitat que ho executa. Així mateix, les entitats locals membres del Fons tenen a la seua disposició projectes d'educació per al desenvolupament i la ciutadania global, els quals s'adapten a la singularitat de cada localitat.

[https://fonsvalencia.org/](https://fonsvalencia.org/)

[https://www.facebook.com/fons.valenciasolidaritat](https://www.facebook.com/fons.valenciasolidaritat)

https://x.com/fonsvalencia

https://www.instagram.com/fonsvalencia/

https://www.youtube.com/@fonsvalencia